Indias unge bekjemper pandemien med teknologi - itromso.no
Pårørende til et koronaoffer sørger ved et feltsykehus i Mumbai. Foto: Rafiq Maqbool / AP / NTB
Publisert: 04 mai 2021 07:13 Sist oppdatert: 04 mai 2021 07:17
Unge indere bruker apper som samler inn penger målrettet til dem som er rammet av krisen, nettet til å fordele medisinsk materiell og sosiale medier til å koordinere innsatsen.
India opplever et smittetrykk på flere hundre tusen registrerte smittetilfeller og over 3.000 koronadødsfall daglig.
Ungdomsgruppen Uncut, med frivillige mellom 14 og 19 år, bygger en database med informasjon om hvilke ressurser som er tilgjengelig hvor. Det kan være oksygen, legemidler og sykehussenger.
– Noen av oss jobber fra midnatt til morgenen, for folk slutter ikke å ringe inn selv om klokka er 3 på natta, sier 17-åringen Swadha Prasad.
Hun jobber 14-timersskift, og tenåringene sitter nærmest hele tiden i telefonen for å bekrefte hva som er tilgjengelig for hvem og hvor. Pårørende ringer inn med bønner om hjelp.
– Hvis jeg kan hjelpe til med å redde et liv, er det ingen del av meg som vil si nei, sier Prasad, og legger til at de har reddet liv.
Hun viser konkret til en sak der de fikk tak i oksygen til en ung koronapasient midt på natten.
To tredeler av Indias befolkning på 1,3 milliarder er under 35. Flere påpeker at den unge befolkningen aldri har hatt et så stort ansvar som nå.
I slummen i Mumbai gir Shanawaz Shaik gratis oksygen til flere tusen. 32-åringen går under kallenavnet oksygenmannen, og har finansiert arbeidet sitt ved å selge bilen sin.
– Vi pleide å få rundt 40 forespørsler om dagen i fjor. Nå er det mer som 500, sier han.
Han laget derfor en app som gjør det lettere å finne fram, ved at man kan søke etter ressurser som er bekreftet tilgjengelige.
Ingeniøren understreker at det er umulig å løse pandemikrisen uten at myndighetene gjør en innsats. Han mener India burde utvikle et system som viser sengekapasiteten i sanntid, så folk ikke må dra fra sykehus til sykehus for å få hjelp.
Det eneste korona-laboratoriet på Gazastripen kan ikke lenger analysere covid-19-tester etter israelske luftangrep mandag.